b'\n_START_ARTICLE_\nKri\xc5\xbeni cvijet\n_START_PARAGRAPH_\nKri\xc5\xbeni cvijet (njem. Kreuzblume, eng. Cross flower, rus. Krestotsvet) je naziv za ukrasni element goti\xc4\x8dke i neogoti\xc4\x8dke arhitekture u obliku \xc4\x8detiriju stiliziranih latica ili listova koji sa\xc4\x8dinjavaju kri\xc5\xbe. Motiv se nerijetko umna\xc5\xbeao, pa tako postoje mnogi primjeri dvostrukih kri\xc5\xbenih cvjetova._NEWLINE_Obi\xc4\x8dno se nalazi na vr\xc5\xa1ku tornjeva, fijala, zabata ili u\xc4\x8delka (wimperge)._NEWLINE_Obzirom da su \xc4\x8desto bili izra\xc4\x91ivani od poroznoga kamena, rijetko su sa\xc4\x8duvani u izvornom obliku, tim prije \xc5\xa1to su zbog bogate skulpturalne modelacije pri kojoj su bila primjenjivana zna\xc4\x8dajna istanjenja i preforacije, vrlo skloni pucanju, te stoga sa\xc4\x8duvani samo fragmentarno._NEWLINE_Dva kri\xc5\xbena cvijeta na glavnim tornjevima K\xc3\xb6lnske katedrale, oblikovani u neogoti\xc4\x8dkom stilu i postavljeni 1880. imaju promjer 6,40 i visinu od oko 9,50 metara._NEWLINE_Upravo kao \xc5\xa1to mu to ka\xc5\xbee i naziv, vrh kri\xc5\xbenog cvijeta u pravilu je u formi cvijeta ili pupoljka \xc5\xa1to svakako ima simboli\xc4\x8dko zna\xc4\x8denje, koje vjerojatno ima odraza u rije\xc4\x8dima sv. Terezije Avilske: \xe2\x80\x9eSinovi zemlje svoju ljubav izra\xc5\xbeavaju ru\xc5\xbeama, a Gospodin, kao poruku svoje ljubavi, \xc5\xa1alje trnje.\xe2\x80\x9c Na taj na\xc4\x8din kri\xc5\xbe povezuje dva svijeta: zemaljski i nebeski, spajaju\xc4\x87i njihove suprotnosti.'